Toiletkamera tager fotos af din afføring

Det er blevet yderst populært at sætte sin sundhed på tal i regneark. Throne er en ny løsning, der går et skridt videre. Det er simpelthen et toiletkamera, der tager fotos af din afføring. Herefter bruges der kunstig intelligens til at analysere fotoet af ekskrementerne og give dig indsigt i både tarmsundhed og hydrering.

Det amerikanske firma, der står bag Throne, kalder løsningen for ‘kunstig tarmintelligens’, fortæller TechCrunch. De fortæller også, at den kunstige intelligens, der tager sig af analysen, er trænet af læger. Den kigger også på urinens farvenuance for at vurdere kroppens hydrering.

Sidst, men ikke mindst, er selskabet meget opmærksomme på at oplyse, at billederne der tages, er fuldt anonyme. Blandt andet kan kameraet udelukkende monteres, så det peger ned i kummen.

“Vi tager kun billeder af indholdet af din toiletkumme. Enhver anden data er irrelevant for vores mission og kan kompromittere vores evne til at give nøjagtig sundhedsindsigt. Vi bruger billedgenkendelsesteknologi til automatisk at slette ikke-relevante billeder. Dette sikrer, at kun toiletrelaterede data opbevares,” skriver Throne til TechCrunch.

De lover også, at alle data er krypterede og anonyme, så fotos ikke kan spores tilbage til de enkelte brugere. Det var da en lettelse. Så at sige.

Indtil videre er Throne-systemet fortsat i beta. Mens det er det, kan man bestille kameraet for 299 dollars, svarende til knapt 2.100 kroner. Når sættet går ud af beta og kommer på butikshylderne, vil prisen stige til 499 dollars (3.500 kroner).

Throne er ikke de første, der har fokus på kroppens affald. Tidligere har franske Withings lavet en toiletmonteret gadget, der holder øje med brugernes urin.

Toiletkamera tager fotos af din afføring